Cesarhanmun/geonobi-data huggingface dataset:
地名: 興陽 (全羅道, 縣（監）)
年: 1681.0

○引見大臣、備局堂上。 閔鼎重陳各道諸般身役逃故、兒弱査覈事。 李尙眞曰: "宜先禁兒弱充定之弊。" 上令講定節目入啓。 鼎重言: "江陵府使蘇斗山曾任羅州, 治績卓異, 實合方伯之任, 而履歷不多, 宜除京職, 儲養歷試, 待闕擬除。 前成川府使李端錫素以淸白善治聞, 不可以一失廢棄, 亦宜復畀字牧之任。" 上竝可之。 尙眞言: "刑曹參議崔寬莅官淸白, 曾任濟州, 不近南物, 合有褒賞之擧。" 鼎重亦爲言, 上命陞資。 閔維重言: "三南沿海各官置戰船, 元非古制, 而新造改槊之際, 徒費物力, 實無緩急可用之望。 臣意欲於沿海諸島中, 擇其要害處, 加設邊將, 爲置戰船, 而各官戰船, 則宜革罷矣。 康津有古今、靑山二島, 土沃民多, 而故統制使李舜臣, 明將陳璘留屯處也。 古今島地大, 宜設僉使;靑山島差小, 宜設萬戶, 移給各邑戰船二隻, 而能櫓軍、射砲手, 皆以島中居民充定, 則海防最爲着實, 而朝家亦無割給水軍之弊矣。 兩島外亦多可合設鎭處, 而不可一時竝擧, 先試兩島觀其成效, 次第加設宜矣。" 尙眞言: "興陽
              羅老島亦合設鎭。" 上命姑試兩處。 李端夏言: "式年講規, 不問文義, 只取能通音釋, 講畫過多, 而雖善製述者, 不得以生畫得捷, 故不赴東堂。 以此, 鄕儒專事口讀, 而不解文義; 京儒只事表策, 而不知經學。 科擧, 取人初程, 而踈謬如此。 若體《大典》講規, 講論雖未該通, 不失一章大旨者爲粗; 雖通大旨, 未至融貫者爲略; 貫通旨趣, 辨說無疑者爲通, 則科程得正, 人才可得矣。" 上命預爲知委, 使擧子知所勉勵, 且添入於科擧事目。 李䎘言: "《大典》奴奸主妻, 雇工奸家長妻有定律, 而至於婢夫奸妻上典妻, 則無律文。 請下詢于入侍大臣, 定式施行。" 鼎重言: "妻上典殺婢夫, 則償命。 婢夫與雇工有異, 而以國俗言之, 雖殺之可也。 然旣是律文所無, 請消詳稟定。" 上命更議他大臣稟定。 時有義州女人禮節獄事, 而䎘方判刑曹, 故有此陳稟。 後諸大臣皆以爲, 宜從雇工之律, 遂以此論斷, 仍爲挈令。 趙師錫言: "禮曹所置《國恤謄錄》, 旣多見失, 只遵用《五禮儀》, 而亦多踈略, 國朝已行之禮, 尤無考證處。 請設置一局, 使大臣主之, 差出堂郞, 就《五禮儀》踈略處, 參以古禮, 酌定增補。 且考列朝所因革, 作一禮書。" 上命於卒哭後, 考出《實錄》爲之。 端夏言: "故相臣李敬輿建白於孝廟朝, 請續編《國朝寶鑑》。 今領相金壽恒爲都廳, 而事未果行。 今於實錄廳加出一堂上, 專掌此事, 則趙師錫陳達之事, 亦可成之。" 仍請以江華留守李選委以此事。 且言宣祖朝三十年《實錄》, 則臣父植修正, 而其後十年, 則蔡&#x2567F;後繼修, 而頗有踈誤處。 宜使文學之臣, 依朱子
              《昌黎集》, 考異作一冊子, 可無遺憾。" 李敏叙、趙師錫皆言: "《實錄》事體重大, 今以一人之見, 有所添改, 則事關後弊。" 上命待摠裁官入侍時更議。 尙眞言: "明禮宮
              明安公主房所屬募軍, 不許括出, 有累聖德。" 又言: "淸風府院君墓田, 有勿爲出給之敎。 朝家若欲優賜, 則令戶曹出價買給可矣。 而民田旣入其中, 則不可不還出矣。" 鼎重亦言春川一面盡爲祭田, 事體未安。 上曰: "所謂墓田, 不過收其田稅, 用於祭需也。 明禮宮是大王大妃殿所屬, 故募軍括出事, 使之安徐矣。 卿等之言如此, 依硫黃店例擧行。" 執義安後泰申前啓, 又以全羅監司任奎政令怠弛, 擧措謬戾, 一道之人, 率皆失望, 請罷職。 黃山察訪韓舜相淫悖無行, 締結權門, 家在至近, 駄載絡繹, 請削去仕版。 上不從。 鼎重言: "奎之爲人, 雖未縝密, 頗有氣槪。 故吏曹問議於臣等而差送矣。 臺論如此, 似當改差, 速出其代。" 上從之。 宋時烈進曰: "自上久廢開講, 雖不得出御筵席, 想必有省覽文字, 未知何書乎。" 上曰: "《心經》及《聖學輯要》時時披覽矣。" 時烈曰: "臣於孝廟朝, 屢承密勿之聖敎, 臣每欲一陳於嗣聖之前矣。 曩時尹鑴假托孝廟朝時事而爲言, 及其以凶悖, 被罪以死, 人皆爲戒, 竝與其言而諱之。 夫鑴雖假托, 而事實相反, 豈可以鑴之如此, 而仍忘祖宗朝大義哉? 臣歸自海上, 則論議習俗, 大異於先朝矣。 宋時朝臣入侍, 有不盡以言語陳達者, 則預具奏箚, 展讀於榻前。 臣敢依此例, 乞於燕閑之中, 試賜省覽。" 因起進袖箚, 其箚曰:
地名: 興陽 (全羅道, 縣（監）)
年: 1703.0

○司諫金相稷、獻納尹憲柱, 停科獄還收啓, 禁府遂決遣諸囚。 宋晟
              濟州, 李聖輝
              羅州
              智島, 鄭順億
              黑山島, 李秀哲
              康津
              古今島, 李道徵
              興陽
              鹿島, 朴泰晦
              珍島, 朴弼渭
              金甲島, 金麟至
              順天
              防踏, 吳碩夏
              大靜, 洪受禹
              巨濟, 閔時俊旌義, 竝爲奴定配。 識者歎曰: "科賊生出獄門, 國無刑矣。"
地名: 興陽 (全羅道, 縣（監）)
年: 1704.0

○大臣及禁府、刑曹堂上請對, 以犯越罪人事, 稟定於榻前。 前此左議政李畬, 以使行迫近, 而因刑判李益壽有故, 不得勘律, 請令次官, 入侍議處, 大臣亦與之同入。 刑曹參判兪集一, 持文案奏曰: "金禮進等三人, 再次犯越, 椎殺三胡者, 金有一等二人, 隨往同參者也。" 畬曰: "罪犯有三等之分矣。 前後以作變犯越事, 査使三次出來, 犯手殺害者, 皆勘以立斬, 籍沒妻子爲奴, 隨往者只處斬而已。 乙丑則彼中回咨, 隨往者則減死, 辛未則準律。 今旣不送査使, 直自我國勘律, 則似當用最後辛未例, 從重勘斷。" 上可之。 畬又以爲: "正犯外他罪人, 則似當措辭于咨文中, 待回咨處之。" 上命商賈則減死定配。 又命其時監司李震休、兵使李弘述, 竝革職, 地方官竝革職, 流三千里, 罪人原籍官降五資, 地方官之知機捕捉者, 只革職, 不能覺察者, 極邊充軍。 判義禁洪受瀗、知義禁閔鎭厚, 援例稟決如右。 禮曹判書閔鎭厚曰: "頃見金萬謹之疏, 朴世堂家廢朝夕上食云者, 極爲可駭。 古禮雖有不復饋食之文, 而朱子旣有定論, 我朝國制, 亦行三年日祭, 則別生異議, 公然停廢, 其違聖訓而背邦禮, 莫此爲甚。 父有治命, 子不得不奉承, 則世堂之子, 固不可深罪, 而朝家明飭, 則自當覺悟而歸正。 況他人或有效而化之者, 則其爲聖化之累, 當復如何? 宜別立敎條, 嚴示懲戒。 如父在母喪者, 期而當撤几筵, 此外父母之喪, 不設三年上食者, 則以不孝論, 定爲法律, 實合正風俗之道。" 畬曰: "世堂平生, 索隱行怪, 卽一異端, 故每事如此。 以古禮言之, 《儀禮》卒哭, 不復饋食於下室, 所謂下室饋食, 未能的知。 《檀弓》旣祔, 惟朝夕哭拜, 此則似無上食, 而張橫渠、司馬光, 皆行上食之禮, 朱子以爲: ‘禮宜從厚, 又無嫌於僭, 且當從之。’ 且《朱子家禮》, 旣成服, 有朝夕哭奠、朝夕上食, 而至葬後止朝夕奠, 小祥止朝夕哭, 大祥撤几筵, 而其間不復言朝夕上食, 止於何時, 其必在撤几筵之後明矣。 朱子以後定禮如此, 而世堂立異於朱子, 故不從此禮。 且禮以時王之制爲重, 故曰: ‘非天子不議禮。’ 孔子聖人也, 而猶必從周, 此古今之通義也。 世堂之事, 不惟悖於朱子之訓, 而又不遵時王之制, 此其關係亦不輕矣。 然異端之類, 如楊王孫之祼葬, 悖於禮經, 而古昔帝王, 置之度外者, 以不足治也。 世堂之事, 臣亦聞之, 於其父母之喪, 則亦行上食, 獨於其身, 使其子不行。 此猶知於父母, 則不行爲未安也。 其子則因父命不得行, 此非可罪, 故臣意則欲置之。 閔鎭厚職掌邦禮, 有此陳達, 其言則正矣。 我國禮俗已成, 父母喪宜無廢上食之人, 而至於手下喪, 則亦未保其必無。 其漸不可不防, 立爲定制, 如有違悖者, 宜禁之。" 上曰: "朴世堂事, 良可駭然。 三年朝夕祭, 乃是通行之禮, 則何敢廢之乎? 但此是渠之一家事, 豈至於害及風俗耶?" 鎭厚曰: "苟知非禮, 則操風化之權者, 不可不以正導之。 如或有他人化之者, 其害必益無窮。 今以不孝論斷之意, 定爲法律, 則孰敢有違拒者乎?" 上曰: "予意似不至此, 故見萬謹之疏, 而批答中不爲擧論矣。 禮判之言, 誠是, 依此定律施行可也。" 戶曹判書洪受瀗, 以有民怨, 請令司僕寺, 勿侵民田曰: "喬桐民人, 呈狀以爲, 松家島, 乃民人年年耕作之地, 而近來稱以牧場, 奪入於司僕。 蓋以煤音島牧場, 與之連境, 故混同見奪。 連年登聞, 而輒下於司僕, 終不得伸理云。 今考《輿地勝覽》, 則元無松家島牧場之稱。 況當此凶荒荐歲, 民結大縮之時, 奪入民田於牧場, 甚非恤民之意也。 且司僕牧場, 公州、興陽、泰安、興海等地, 皆以古牧場收拾者也。 其中馬位田, 爲宮家所折受者, 一一出給, 而民田終不出給。 只據《輿覽》古場之說, 而奪取民人世耕之田, 不亦謬甚乎? 泰安大小山, 則因臺啓, 曾已與民, 而洪州、興海等處, 則尙不出給。 旣無所養之馬, 而只令如金砯輩, 肆其貪虐而已, 何補於國乎?" 畬曰: "司僕喂馬之資, 旣不貲, 軍營立馬, 亦有時雇立。 其餘用度甚繁, 每患難繼, 故有此古牧場收拾之事。 《輿覽》所錄, 雖難取信, 而若入於圖籍者, 則自司僕不可輕給矣。" 受瀗曰: "宮家則還給, 而民田則不給, 其爲民冤大矣。 司僕喂馬之資, 例自戶曹劃送, 雖無此, 不患不足。 何至視民不如牧馬乎?" 上不從。 受瀗又曰: "內間需用凡物, 或自尙衣院, 或自戶曹, 有不時取納之事, 有時分付尙衣院, 使該院下吏, 直令徵出於戶曹。 臣未知果有是事否? 自內苟有所需, 則取用於戶曹, 無所不可, 而尙衣院, 徒以傳言徵納, 甚爲無理矣。" 上曰: "此特依前例爲之也。" 受瀗曰: "尙衣院宜有草記稟旨之事。" 上曰: "此非特今日爲然, 元無草記事矣。"
地名: 興陽 (全羅道, 縣（監）)
年: 1728.0

○上御晝講。 侍講官趙迪命陳文義訖, 仍曰: "戶曹參判鄭錫三論斥吏判, 疑其心術, 此豈盛世之好事? 至言捨臣等數三人外, 皆是外緩內峻者, 是驅半朝於疑晦之科, 恐非士大夫口業。 豈不傷朝廷之體統, 損士夫之風俗乎?" 上曰: "周而不比, 比而不周, 是聖人言也。 儒臣所達尊朝廷體統云者, 予不解其意矣。 然則朝廷之上, 黨比而無所是非, 然後方可謂體統尊嚴乎?" 同經筵宋寅明曰: "興德縣監閔厚基, 莅任之後, 治績顯著, 繕完戎備。 向日平橋之賊, 旣聚旋散者, 以其有備也。 以一守宰, 爲兇賊輩所憚, 宜各別奬用。" 上曰: "問于大臣, 參量調用。" 寅明曰: "變亂時, 趙儼與北漢所屬軍卒、僧徒, 乘城暴露, 依他軍門例犒饋, 亦依松都、水原試才之例, 遣重臣試才行賞, 恐宜。" 上曰: "主管堂上與別將, 眼同試才。" 檢討官徐宗玉曰: "《勘亂錄》, 宋寅明謙而不爲, 須有促敎, 始可了當。" 寅明曰: "宰臣一人, 若與同事, 可以商略撰次。" 上曰: "朴師洙與之同事。" 寅明曰: "向來徐命淵之迂行赴任, 臣亦不敢謂善處, 而一日之間, 能收集諸郡兵, 移關列邑, 辭語激切, 感動人心, 與權詹絶異, 而畢竟與詹同罪配邊, 豈不冤乎? 臣意, 減等輕責, 以示功罪之不相掩, 似宜。" 上命放送。 宗玉曰: "向日朴師正疏論銓地, 黜補興陽。 職爲吏郞, 論及注擬事, 與三司不同, 而斥補惡地, 皆以爲過矣。" 上曰: "郞官未行公之前, 論斥堂上, 豈云朝廷體統乎? 予意亦不欲久置矣。" 承旨金潗曰: "菱鐵布於陣所, 以防怯陣也, 以索綴之, 易致棼亂, 以鐵爲索, 可以便於施用矣。" 又言: "申飭吏、奴作隊, 而器械不可不備, 以耗穀, 量宜劃給, 使之措備。" 令廟堂稟處。
地名: 興陽 (全羅道, 縣（監）)
年: 1754.0

○丁未/諫院
                【正言鄭楺。】
              申前達, 不從。 又達: "徵債有禁, 而西平君
              橈, 爲徵富譯之債, 勒奪家舍、田土、奴僕、器皿, 而猶爲不足, 迫脅督促, 使不支保, 譯官之子婦至於自斃, 其弟嫂相繼縊死。 一債之徵, 兩人倂命, 聽聞駭慘。 國法宜嚴, 請西平君
              橈罷職。 廣州經歷李澤徵素乏地望, 難責賑政, 興陽縣監李漢範、熙川郡守申思民、金溝縣令成晋錫, 俱以不治, 或至連貶, 或肆酗酒, 或事貪鄙, 俱不合字牧之任, 請竝遞罷。" 竝不從, 三守令拿問。 後上問西平君
              橈事於御將洪鳳漢, 鳳漢曰: "果有是事焉。 譯人洪大成受困於債事, 大成之子謂其妻曰, ‘願得君家之分財, 以濟吾急,’ 其妻往請於其父, 父吝不肯與, 妻乃無面歸見, 至於自縊死云矣。" 上曰: "然則此非西平殺之也, 其父吝財, 使其女死, 眞忍人也。" 命於秋曹門外決杖, 罷橈之職。 越一歲抄自斃二女特施恤典, 令減三百兩之債。
地名: 興陽 (全羅道, 縣（監）)
年: 1793.0

○湖南暗行御史鄭東榦復命, 進書啓, 上召見, 命吏、兵曹堂上, 登筵覆啓。 順天府使洪述祖, 以賑政治績, 爲一路最, 陞擬牧使。 興陽縣監李性重、龍潭縣令李勉輝, 俱以善治陞敍。 綾州牧使尹耆東、礪山府使金命益、全州判官趙翼鉉、任實縣監李潤瑞、樂安郡守洪采疇、南平縣監宋欽書、康津縣監成彦檝, 俱以不治, 勘罪有差。 先是, 道臣權&#x277D3;書長興府使元永胄殿最, 有間隙看書之目, 上以人非郤縠, 宜責浮文, 特置之下考。 至是, 御史言其賑政可尙, 上特命蕩滌檢擬, 以示弦韋。 別單曰: "羅州私奴判乭乘船出海, 渰死於草蘭島。 其妻崔聞訃, 往海島求屍, 終不得, 晝夜號哭, 常言待終祥溺死, 以從亡夫。 旣終祥, 崔具饌行祭, 謂以散飯, 出去浦邊, 久不還歸, 其子婦急往見之, 留屨浦岸, 溺死已久, 而貞心烈行, 誠甚卓然。" 禮曹覆奏, 請施給復之典, 從之。
地名: 興陽 (全羅道, 縣（監）)
年: 1798.0

○前光陽縣監韓師鎭, 在官時, 勒買良民爲奴婢, 事發, 定配于興陽縣, 乃行査, 加現者又四口, 命更配遠惡島。
地名: 興陽 (全羅道, 縣（監）)
年: 1814.0

○禮曹, 以各式年京外忠、孝、烈狀報政府, 分等抄啓。 忠臣旌閭秩。
                【京居故學生李興植, 辛未西賊時, 從其兄祜植, 郭山任所及賊突入奮罵遇害。】
              孝子旌閭秩。
                【京居故府使沈養之, 故庶尹丁志德, 故良人池道榮, 故副正申韺, 故都正黃運祚, 贈敎官李復運, 故學生韓光益, 故童蒙愼根秀, 水原府故正言崔道文, 故進士崔受復, 積城庶人李厚孫, 鎭岑故士人柳東爀, 全州故士人趙大壽, 延安故官奴李昌梅, 安邊故學生柳仁淸, 咸興故學生朱欽烈。】
              孝婦旌閭秩。
                【豐川閑良朴震杓母崔姓, 原州故業儒李童錫妻金氏。】
              烈女旌閭秩。
                【京居故士人申錫殷妻愼氏, 故士人沈宅模妻李氏, 故將仕郞朴敬植妻郭氏, 故學生李明誠妻韓氏, 故學生趙旭永妻洪氏, 故出身徐命俊妻金姓, 故學生李羲龜妻兪氏, 故學生南秉憲妻徐氏, 故通德郞鄭昇燠妻李氏, 士人愼師一妻元氏, 故學生許晩妻李氏, 士人權仁壽妻李氏, 故學生尹佐烈妻李氏, 開城府故士人林景立妻朴氏, 故副司果劉順龍妻張氏, 水原府故下吏羅繼述妻朴姓, 故旗牌官朴奎淵妻兪姓, 始興故學生柳最寅妻金氏, 永平故學生金學禮妻成氏, 陽川故士人權攸妻丁氏, 公州贈參判崔相奎妻文氏, 淸安故士人洪在範妻金氏, 天安故良人白東齊妻崔姓, 臨陂故士人趙益淳妻金氏, 金堤故士人李晩得妻朴氏, 光州故閑良吳次培妻白姓, 法聖故閑良宋允之妻朴姓, 古阜故士人李始采妻柳氏, 大丘故士人李咸厚妻尹氏, 永川故良人朴千億妻崔姓, 聞慶故士人鄭渭妻申氏, 英陽故士人李壽延妻李氏, 居昌故士人卞東賢妻李氏, 靈山故學生裵允徽妻權氏, 昌原故業儒朴擎天妻裵氏, 慶州故士人崔宗白妻鄭氏, 楊口故學生鄭橒厦妻朴氏, 洪川故士人閔建洙妾李姓, 安峽故學生李㫼妻李氏, 春川故士人崔瑞妻李氏, 海州故士人李尙祖妻梁氏, 黃州故士人安得濟妻金氏, 瑞興故閑良嚴東延妻吳姓, 義州故士人白允希妻趙氏, 成川故學生金大白妻金氏, 故學生洪尙一妻朴氏, 順川故學生李昌國妻金氏, 嘉山故學生金仁識妻吳氏, 安北兵營吏金錫履妻金氏, 厚州鄕人元光華妻姜氏, 鏡城故學生玄啇枻妻鄭氏。】
              孝女旌閭秩。
                【大丘故士人李咸厚兩女兒。】
              忠臣贈職秩。
                【居昌故監務李智活, 端宗遜位, 棄官自靖者也。 溫陽故士人姜玳, 戊申逆變, 倡義討賊者也。 晋州故義兵將許國柱, 倭變倡義入守晋陽者也。 慶州故奉事白
                  以昭, 倭變倡義丁酉戰亡者也。 慶山故參議張夢紀, 倭變倡義殉節於唐橋之戰者也。】
              孝子贈職秩。
                【京居故通德郞金義集, 故學生尹恒東、李羲龜、南鏽, 水原府故士人金星烈, 開城府故士人韓道奕、禹得龍, 富平故衛率南淵, 洪陽故進士李彪, 藍浦故通德郞李基商, 報恩故僉知黃遇河, 故士人宋保相, 沃川故士人鄭利濟, 鎭岑故士人李乘, 牙山故士人朴履和, 長興故士人趙碩泰, 全州故郡守李汝忠, 興陽故士人秦聖夏, 羅州故士人羅尙紀, 彦陽故進士徐錫麟, 金山故士人曺世龍, 安義故學生愼守沉、知禮故學生李衒績, 晋州故學生鄭鉉毅, 安東故生員申光集, 平海故士人黃命圭, 洪川故士人閔光魯、閔百珍, 春川故學生韓德祚, 海州故士人金百源, 長淵故士人白鴻儀。】
地名: 興陽 (全羅道, 縣（監）)
年: 1832.0

○敎曰: "今番疏放之擧, 出於遇災修省之意, 而有司之按例擧行, 不足爲應天以實, 導迎和氣之實心實政。 放逐罪人宋成龍、李寅溥、金敎根、金炳朝, 鍾城府投畀罪人申允祿, 穩城府充軍罪人黃允中, 興陽縣屛裔罪人韓植林, 金甲島爲奴罪人申鼎朝, 古今島爲奴罪人韓鼎鎭, 南海縣安置罪人金鏴, 珍島郡安置罪人李永純, 機張縣流三千里罪人金元喜, 幷永送, 以示朝家曠蕩之典。" 政院議啓: "請寢罪人李寅溥、金敎根、黃允中、韓植林、申鼎朝、韓鼎鎭、金鏴、李永純, 放送之命。" 批曰: "今者之擧, 意豈徒然? 已往之事, 欲一切付之忘域, 勿復煩啓, 卽爲頒布。" 王堂聯箚, 大司諫南履懋, 上疏請寢成命, 批曰: "勿煩。"
地名: 海南 (全羅道, 縣（監）)
年: 1450.0

○前海南縣監琴以成家奴, 耕田得金佛一軀銅藏具, 其銅藏外, 有刻書, 乃新羅時, 儲君王子, 爲初郞大阿餐所造。 以成持以獻之, 賜衣一襲。
地名: 海南 (全羅道, 縣（監）)
年: 1468.0

○放癸酉年亂臣緣坐人外方從便者, 大丁叔金他乃、鄭冠叔純祐、安祐孼姪則金吾無只、張貴南叔末孫、奉汝諧孼叔德生、黃善寶姪張生ㆍ叔黃信、黃義軒姪末同ㆍ玉中ㆍ謹中ㆍ哲守、鄭孝全姪興生、趙順生姪趙銛、鄭苯姪世存ㆍ玉守ㆍ孝同ㆍ玉同、朴季愚姪彭老、金衍姪義同、趙完圭姪加麻耳ㆍ三元、趙藩姪永達、植培姪馬叱同ㆍ介叱同ㆍ牛叱同ㆍ永山ㆍ命山、仲恩姪介叱同、元矩叔元美ㆍ益達、高德稱姪仲規ㆍ石同ㆍ萬同ㆍ光大、金宗瑞姪永德ㆍ無適ㆍ明察、尹處恭姪上佐ㆍ尹濟ㆍ尹濱、李命敏姪孟準ㆍ銀同ㆍ銀哲ㆍ興祖ㆍ榮祖ㆍ哲同ㆍ煥昇ㆍ年同ㆍ末孫ㆍ吾乙ㆍ未同ㆍ芿叱同ㆍ仲同、李賢老叔順之、李耕㽥姪維漢ㆍ末同ㆍ季同ㆍ李儼ㆍ石同ㆍ未同ㆍ世中; 及趙衷孫給付功臣家爲婢者, 張貴南妹鶴非ㆍ末非、黃善寶妹召史、趙完圭妹精正、仲恩妹貴德、元矩妹心伊、梁玉妹義非、金有德妹莫莊、黃貴存妹厚存ㆍ閏存; 諸邑安置者, 元矩姪孝孫、高德稱姪孟規、崔老妹內隱伊ㆍ內隱德。 丙子年亂臣緣坐人內外方便從者, 趙淸老叔壽山、江山姪牛叱同ㆍ千同、河偉地姪河浦ㆍ河汾ㆍ龜同、李徽孼叔李才、權著姪權孫件ㆍ伊同ㆍ莫同、李昊姪永石、朴仲林姪斯悌ㆍ斯枰ㆍ斯楨ㆍ成年ㆍ哲守ㆍ介叱同、朴崝姪敬孫ㆍ謙文ㆍ信文ㆍ守文ㆍ思文、宋石同叔宋仞、金文起孼叔仇守ㆍ介叱知、成勝姪萬年ㆍ兆年ㆍ億年、柳誠源姪柳種今ㆍ年生ㆍ守佐ㆍ文山、李智英孼叔李遺ㆍ李義及成燃ㆍ成炤ㆍ安祖述ㆍ崔孟漢ㆍ崔季漢; 給付功臣家爲婢者, 權著妹召史、許慥妹小斤ㆍ召史、李裕基孼妹孝全、崔沔妹莫非、權著孼妹召史。 乙酉年亂臣緣坐人內, 諸邑安置者, 金處義姪犀角ㆍ文孫ㆍ龍角、叔孝忠、孼叔義松、崔潤姪孝同ㆍ哲山ㆍ哲同ㆍ水丁、奉石柱叔安唐; 官婢定屬者, 崔潤孼妹水德; 待年爲奴者, 金處義姪三角ㆍ麟角ㆍ三同ㆍ凡伊ㆍ龜角ㆍ終角、崔潤孼姪春同ㆍ小山、任實付處吳凝、義州充軍文尙德、官奴永屬海南
              李崗ㆍ咸悅
              李閒、定屬大興
              劉昭ㆍ忠州
              崔倫、流人光陽
              李宗根ㆍ順天
              安克頓ㆍ寧海
              裵孝思、晋州付處羅裕善。 時, 世子以上疾劇, 憂懼不知所爲, 議放癸酉以來亂臣叔姪姊妹之緣坐者凡二百餘人。 左議政朴元亨功臣婢妾義非, 亦在放中, 元亨頗懷不平, 謂同副承旨韓繼純曰: "義非本系賤人, 放之亦賤, 不放亦賤。 況此婢乃我功臣錄券付婢子也, 其代身亦應充給, 請申此意。" 繼純默然, 左贊成金國光謂繼純曰: "此事何不圖之於初? 今雖不卽啓達, 以黃標蔽付義非二字而下傳旨, 則不妨。" 繼純又默然, 商量者久之, 於義非二字傍付空黃標, 以元亨所言申之。 世子曰: "今朝蓬原君云: ‘緣坐者雖本系賤人, 放還本主, 亦上恩也。’ 業已議定, 不可回異。" 遂不聽。 昌孫功臣奴婢, 亦有放者, 昌孫略不介懷。 義非者, 初爲元亨再從叔妾, 旣被緣坐, 元亨遂占爲功臣婢作妾, 生二子。
地名: 海南 (全羅道, 縣（監）)
年: 1469.0

○傳旨義禁府: "永屬亂臣康純妻富貴于昆陽, 妾春月于熊川, 弟末生于海南, 孽弟春生于固城, 子碩孫妾玉今于河東, 妾觀音非于泗川, 吳致權母卜之、妹五音粥于茂長, 閔叙妻石非于金海, 孽弟吾乙未于興陽, 朴自河兄自江于河東, 卞自義妻終生于固城, 曺敬治繼母終今、孽兄仲生ㆍ繼生ㆍ末生于長鬐, 李之楨父灼于寧海, 盧守同父祐于昌原, 崔戒之妻敬順于三元, 妾流伊、今音德于昆陽, 張益之妻甫德、妾子亡金ㆍ今音同于固城, 張順之妻陽非、妾龍非于盈德, 蔣西妻仲今、妾介德ㆍ延非于機張, 辛井保妻召史于寧海, 金實父憐先、妻權月、後妻善莊于鎭海, 曺允信父夢暉、文致彬父郁于興陽, 妾訥加伊、性非于光陽。 安置吳致權孽三寸叔加八里、卜仲于茂長, 閔叙妾女壻李玉山、三寸姪信同于昌原, 三寸姪乙同于興海, 朴自河三寸姪義宗于河東, 曺敬治孽三寸叔衆伊于固城, 者乙未、干麿孽三寸姪加沙、弟麻丁、異母弟介同于寧海, 洪亨生兄利生于沃溝, 異母弟利壽于盈德, 三寸姪季孫、哲孫于海南, 李之楨弟之斡、孽兄順生于延日, 姜利敬兄利誠于順天, 盧守同弟守剛、三寸叔禧禎、祉祈于固城, 弟守城于昌原, 辛井保兄鼎保、三寸姪緝ㆍ繡ㆍ樑ㆍ繼ㆍ緖于東萊, 兄益保、孽三寸姪卜只ㆍ同玉于河東, 孽兄存者于寧海, 孽三寸姪巾之ㆍ達亡ㆍ內隱同于梁山, 曺允信兄允屋、三寸叔仲敗ㆍ景明、三寸姪加朴于扶安, 文致彬兄有彬于羅州, 盧敬孫弟信孫于務安, 李鐵柱兄鈴柱、弟石柱于海南, 趙順宗孽三寸叔安守于順天, 趙永達弟永哲于鎭海, 李仲淳弟叔淳于長鬐, 金昌孫弟廣孫于盈德, 崔緩孽三寸叔都致于昆陽爲奴婢。 保授吳致權女子吳非于外祖中和住甲士楊孝順, 閔叙女子仲非于金海定役母石非, 洪亨生孫子方麿赤于安岳住從祖母火者羅友明妻七寶, 崔戒之子三亨、三利于昆陽定役母敬順, 張益之子芿叱同ㆍ萬同于固城定役母甫德, 蔣西子石乙伊于機張定役母仲今, 妾子哲同ㆍ哲山于機張定役母介德, 金實子升孫于鎭海定役母權月, 文致彬妾子亡吾之于光陽定役母性非, 李夏子正守ㆍ木守于賜柳漢婢母萬非, 竝待年永屬奴婢。 保授康純三寸姪金無赤于藍浦住母卜守, 阿只于潭陽住母命斤, 閔叙三寸姪石同于連山住母閔發妻李氏, 孽三寸姪山伊于報恩住母內隱伊, 洪亨生三寸姪虫介于尼山住母丹奉, 玄石ㆍ乙石于尼山住母彭非, 孝石于尼山住母允德, 李之楨孽三寸姪順同于星州住母召史, 姜利敬三寸姪命重于外祖順安縣令金孝振, 竝待年安置。"
地名: 海南 (全羅道, 縣（監）)
年: 1470.0

○傳旨義禁府曰: "蓬原君
              鄭昌孫賜給亂臣李裕基妻雪非、女子加叱仇之、末非、莫今, 右參贊黃孝源賜給李裕基女子小斤召史, 善山付處李貞元, 瑞興安置高承益、承厚, 康津官奴定屬康孝文兄孝誠ㆍ弟孝舜, 孝文妻未同保授妾女子孝今, 左承旨尹繼謙賜給姜利敬妻末非及末非保授子今丁、女子謁今ㆍ世今, 愼氏保授姜利敬女子終今, 海南安置姜利讃、姜利溫, 金孝震保授姜命重, 靈巖安置姜利仁、姜利順, 順天安置姜利誠、泗川安置姜利興、姜利恭、姜利行, 河東爲奴尹末孫, 巨濟官婢定屬春非, 全州接母保授卵生, 戶婢石非保授億丁、萬丁, 靈巖安置許氏保授連同, 羅州安置趙治、趙孟根、趙季根、韓山充軍李季明, 平山爲奴慶由恭, 海南爲奴金孝祖, 順天付處趙哲山等放送。 星州官奴永屬楊有源、楊得源、楊繼源本州安置, 掌隷院定屬&#x2497D;婢件伊、四月給其所乳養&#x2497D;女子修理及乳兒。"
地名: 海南 (全羅道, 縣（監）)
年: 1472.0

○義禁府啓: "逆賊李施郁子上佐, 律該絞不待時; 李宗洋妻加乙非、李施玉妻加伊、女子萬樹, 海南官婢定屬; 李宗洋子下通, 年五歲, 姑授其母, 待年滿定役。" 從之。
地名: 海南 (全羅道, 縣（監）)
年: 1481.0

○義禁府啓: "逆賊緣坐人等, 保授族親, 而今已年滿者, 或安置、或定屬于諸邑, 具數錄啓。 逆賊李施愛妾女李非, 珍島官婢定屬。 逆賊李明孝孼三寸姪莫同, 光陽安置。 逆賊李宗讓孼妹舍今, 順天官婢定屬。 逆賊孟順仁妾女巨夫非, 長鬐官婢定屬。 逆賊韓赫女子率非及貴今, 河東官婢定屬。 逆賊張奉子三同, 鎭海官奴定屬。 逆賊李孝純三寸姪竹善, 海南安置。 逆賊金滌子於吾金, 昆陽官奴定屬。 逆賊金成右三寸姪孝孫, 光陽官奴定屬。 逆賊崔自常三寸姪北間, 鎭海安置。 逆賊崔潤孫妾子懷生, 興陽官奴定屬。 逆賊金致溫三寸姪北間, 巨濟安置。 逆賊崔得京子伐應巨, 長鬐官奴定屬。 逆賊嚴興孫女子銀非, 河東官婢定屬。 逆賊趙璧許接人班者孫子石乙山, 咸原站奴定屬。 逆賊趙璧許接人金乞明三寸姪巖回, 咸原站吏定屬。 逆賊李孝宗許接人衆伊子同叱守、金叱同及雙龍女子梅花, 積生站奴婢定屬。 亂臣金昌孫子玉山, 金浦官奴定屬。 亂臣盧敬孫子末同, 長興官奴定屬。 亂臣崔湲子承同, 南平官奴定屬。 亂臣南愈女子命福, 廣州官婢定屬。 亂臣張益之子末同, 醴泉官奴定屬。 亂臣趙順宗三寸姪末孫, 驪州安置。 亂臣李季良三寸姪石乙同, 交河安置。 亂臣辛井保三寸姪玉同, 金海安置。 亂臣卞自義妾女召史, 密陽官婢定屬。 亂臣李仲淳三寸姪末致, 河東安置。" 從之。
地名: 海南 (全羅道, 縣（監）)
年: 1494.0

○全羅道觀察使權景禧馳啓: "倭船四艘據楸子島要奪濟州進貢之物, 乃至傷人。" 命議于領敦寧以上及議政府、兵曹。 尹弼商、尹壕、韓致亨議: "令其道節度使搜捕。" 李克培、盧思愼議: "濟州人云: ‘倭船四艘向甫吉島而去。’ 此島距海南、珍島皆不遠, 倭船所向, 猶可瞭望, 且沿海居民, 變爲倭形, 以謀刦奪, 是非細事, 令觀察使、水軍節度使等, 備細推考以啓。" 鄭佸、申從濩、許誡、朴元宗議: "前此濟州之船遭倭被奪者或有之, 然得利卽去。 今此賊據楸子島, 累日不發, 留連刦奪之船, 多至十餘, 專無疑畏之心, 頻來作賊, 勢所必至。 命本道觀察使、兵馬節度使、水軍節度使 多方設策, 乘機捕獲。 且令全羅、慶尙道沿邊諸鎭, 戍禦諸事, 倍加措置何如?" 鄭文炯議: "令本道及慶尙右道兵馬節度使、水軍節度使, 多方措置, 期於捕捉, 遣朝官于南海等處, 遭倭被奪之狀, 被害人物之數, 從實推考啓聞。" 尹孝孫議: "釣魚倭人與我邊民, 或相爭鬪, 衣糧刦奪, 常事不足怪。 今於楸子島
              倭賊五十九人, 奪進貢之物, 以至傷人, 恣行不忌, 漸不可長。 衣鞋木行器倭裝, 見在作賊之人, 終不可掩, 將此物三浦倭人處, 廣行訪問, 兼諭進告人褒賞節目, 且於島主處詳悉通諭搜捕, 以示國威。" 又命承政院議之。 金應箕、李宗顥、韓斯文、權景祐、姜龜孫、丘致崐議: "倭寇五十餘人, 據楸子島要奪濟州進貢, 刺傷人物, 我國之人垂首喪魄, 無敢誰何, 可謂痛心。 彼必甘心得利, 更來作耗, 是可慮也。 令沿邊鎭將, 益加隄備幸甚。 然觀啓本可疑者非一。 倭奴以輕舟短棹乘便犯境, 得利具退, 往來飄忽, 固其常事, 而今者先據楸子, 留連五、六日, 刦奪自恣, 至使我人吹笛, 以衣贈之, 其從容自得如此, 其可疑者一也。 倭奴之芒鞋、木器, 遺之於我舟之中, 鞋則隨身之物猶可說也, 木器非剽掠之具, 何從而遺之於舟中乎? 其可疑者二也。 倭奴初七日向甫吉浦之北, 若然則甫吉距此邊不遠, 沿海之郡, 豈無聲息乎? 其可疑者三也。 濟州
              李順從等言, 倭賊之數五十九人, 蒼黃失措之中, 安能計賊之數如此其詳乎? 且高存性等到海南縣, 乘夜自逃, 其遇倭賊, 恐非眞也。 不然, 卽當奔告邊將, 追捕之可也, 而下陸旋逃, 其可疑者四也。 以雲山
              李砧被刺之狀觀之, 非倭則水賊也, 而以存性等逃亡之迹料之, 濟州之人自偸進貢之物, 托言倭變, 欺罔國家, 奸計難測, 其可疑者五也。 有此五可疑之迹, 而但以倭變備之, 則恐失其策也。 臣等以謂, 擇遣朝官, 窮推遇賊之狀, 則其眞、其詐, 可以辨矣。" 從應箕等議。
地名: 海南 (全羅道, 縣（監）)
年: 1500.0

○壬戌/兵曹啓: "前日倭奴寇掠馬島, 至殺主將, 其憑陵我國甚矣。 又不卽還其巢穴, 更益西向, 竊掠之心猶未已。 臣等竊料, 全羅道沿海郡縣, 如順天、長興、樂安、寶城、光陽、康津、海南, 距海纔數十里, 皆賊路要害之地, 而守令多非武臣, 何能操兵禦敵乎? 若値賊鋒, 臣恐望風縮首, 莫敢誰何, 請令其道節度使申勅, 預爲措置, 且擇遣有武才守令。 且慶尙道賊變可畏, 甚於全羅, 然非島主背叛, 則無足慮矣。 若全羅則草竊之患尤慮也。" 從之。
地名: 海南 (全羅道, 縣（監）)
年: 1502.0

○受常參, 朝啓。 承旨李坫啓: "典獄署囚甲匠金同僞造印信罪, 斬待時, 三覆。" 王曰: "依律。" 禮曹判書李世佐曰: "僞造印信, 律固當死, 然當計其所用處緊否。 此人用印處不緊, 且卽毁棄, 減死何如?" 左議政成俊曰: "法雖然矣, 究其情實, 處死似重。 特減其死, 全家徙邊何如?" 王曰: "減死。" 坫又啓: "海南囚私奴末乙金奸義女銀金罪, 斬待時, 初覆。" 王曰: "依律。"
地名: 海南 (全羅道, 縣（監）)
年: 1504.0

○春秋館啓: "河繼曾坐他罪, 決杖一百, 流朔州。 柳希轍決笞五十, 配扶安。 任崇載加職事, 曺世唐、李坤所啓, 而世唐曾配玄風, 坤在喪。 內侍遞兒事, 朴權、趙珩所啓, 而權曾坐他罪, 決杖一百, 海南爲奴, 珩身死。 私賤屬內需司事, 金淑貞、金係行所啓, 而淑貞曾坐他罪, 決杖一百, 配鎭川, 係行居安東。 承霤銅筩事, 姜謙所啓, 已凌遲, 子息、兄弟決杖出送遐裔。 辛甘菜事, 成希哲、洪脩所啓, 而希哲坐他罪, 決笞四十, 配長興, 脩爲眞寶縣監。 謁聖日冒雨徑還事, 郭宗蕃所啓, 已斬, 子決杖六十, 遠方充軍。 復昭陵疏, 南孝溫所爲, 父恮、子忠恕, 無兄弟矣。"
地名: 海南 (全羅道, 縣（監）)
年: 1508.0

○辛服義、童淸禮, 凌遲處死, 妻子爲奴, 籍沒家産, 朴從善、金上佐、鄭揚貴處斬, 流李惟淸于康津, 平皋副正
              信于海南, 殷正副正
              玉山于東萊, 松山副正
              健于昆陽, 高安正
              精于高城, 朴元宗以下, 至執杖之人, 論賞有差。 百官進箋陳賀, 頒赦中外。
地名: 海南 (全羅道, 縣（監）)
年: 1523.0

○甲辰/聽啓覆。 海南囚私奴尹成, 打殺其妻, 原其情減死。 天安囚內需司奴叱同伊强奸粉非事, 依律。 三嘉囚亡伊其妻六月打殺事, 以妻背夫, 嫁他人, 故原情減死。
地名: 海南 (全羅道, 縣（監）)
年: 1528.0

○上引見平安道觀察使許硡。 硡啓曰: "臣初到, 巡審摘奸于江界、寧邊、義州等官。 城池比前益爲修治, 軍糧亦足, 所謂久陳之穀, 皆爲可食, 亦無耗損, 而其軍士等, 皆壯健, 能爲持防牌環刀, 而爲步卒。 臣只以昌城以上之軍士, 點考書啓。 其數, 千餘名。 若通計義州等處, 則可二千八百餘人。 然抄其可用者, 則一千六百人有餘也。 馬又肥健, 間或有瘦弱之馬, 邊人云: ‘此馬雖瘦, 若臨時養之, 則習於險路者, 他道肥健者, 反不及。’ 云。 臣嘗見驛馬, 其體小者, 尤能於惡路, 邊人之所言, 理或然也。 且內地之兵, 節度使成冊而送, 其數七千餘人也。 然內地之軍, 豈如此之多乎? 大槪斟酌三千餘人, 然時未親爲試擇也。 農事則亦如京畿等處, 碧潼外如江界、渭原等官, 畓穀雖可食, 田穀則不可食。 然江界大豆則可食, 亦不至困弊也。 賊路體探之事, 小臣下歸之後, 以高山里、仇郞介洞二處入送, 則三岐伊、亐知哈、鞍岾極險, 然無事體探, 賊家五六家住處, 見之而來。 自仇郞介入去, 逢賊人六名, 乃逐捕一人語之, ‘江界被囚人等, 使吾來言速爲刷還之事于汝等, 故吾等入來也云而還來。 其後郞老五投出來于滿浦言曰: ‘李汝農哈等, 群聚成屯, 欲作賊于三水, 又欲捕捉水上水下體探人也。’ 云, 全不言見體探人之事。 其後更送人體探, 則出來時, 見馬乙投進來曰: ‘我是馬乙投, 汝勿射我, 我欲言奇別于汝國也。’ 云。 ‘今年雖不能擧事, 臣恒令體探也。 彼人之意, 皆以爲, 今年秋冬之間, 則當征討也。’ 云。 大凡邊事之人言曰: ‘若依古法, 日行三十里, 則三日經宿, 至四日曉頭, 當入賊家。 唯亏知介稍遠, 然其程道大槪皆同。’ 云。 如此等語, 非徒聞體探人之言。 其山形水勢, 問于南海謫居人可可呂, 則其言亦同。 且泰川甲士劉世衡, 被擄刷還之時, 以仇郞介洞出來, 其所言大體皆同也。 若以輕兵入去, 則二日可到, 緩行則三日乃到, 其往還不過五日也。 若其體探之人, 則可三日往還也云。 且與節度使及邊方之人, 議其兵力, 則曰: ‘雖以本道之兵, 用之可也, 而興師之期, 則九月四月乃當也。 然九月則或有潛隱茂密之地, 要路竊發之害。 若四月, 雨水不多, 而雖非草長之時, 軍行不久, 以米漬水而飼馬, 亦可往來也。’ 此言似近。" 上曰: "彼野人等不忘備禦之事, 然其興師之期, 四月九月之當否, 朝議自有處之也。 且他道之兵有弊, 若只用本道兵則可也。 然亦必有朝議也。" 硡曰: "彼地道路狹窄, 皆由谷中水邊行, 而全無坪地, 大軍無結陣之處。 唯梨坡, 三十里程道也。 雖爲遠地, 大軍不得已於此結陣也。 大凡朝議則時未定也, 觀其賊人散處而居, 不得已三道分入, 則其軍卒六千餘名, 乃可用也。 本道之兵, 五千餘名, 而臣今上來時, 道見黃海道守令等問之, 則曰: ‘驍勇之軍多有也。’ 蓋黃海道與平安道連境之地, 抄其驍勇之軍一千名, 與本道之兵合, 則可用也。 本道之兵, 其數則雖不止六千, 但以輕快往來之事, 故略抄其精銳, 則可五千人也。 然本道有留防之事, 不可盡爲赴敵, 故欲與黃海道驍勇軍人, 相合用之也。" 上曰: "南道之兵, 雖不往, 黃海道之軍, 則不得已往也。 本道之軍, 有留防之事, 果不可盡往也。" 硡曰: "臣在京時聞之, 軍馬最爲瘦弱, 及親往見之, 則兵力有裕, 兵糧亦足, 士馬驍健, 內地之兵, 亦多勇健。 江界、朔州、昌城等官, 則軍馬最爲精强。 高山里鎭軍則驍健, 馬則瘦弱。 滿浦亦然, 然軍人無馬者, 以內地鞍馬, 次次騎送則可也。 但此國家重事, 臣不可爲某時擧事也。 欲待廟算之定, 而奉行成算也。 若欲征之, 則宜速定議。 諸將之類, 磨鍊啓下而後去, 此言必騰播。 師期宜爲秘密, 然諸將則預差, 而可爲治裝也。 且問其賊魁所居之處, 則李莫只, 所乙古大, 近聞移居于浸借非羅也云。 李汝農哈居于波猪江越邊, 波猪乃大水也。 不能越去云。 且見義州新城, 甚爲廣闊, 故以舊城內居人, 移出于此。 且前者入送作罪之人, 幾盡道亡云, 臣時未點考也。 新城有十三處頹圮。 大凡城大人小, 不能守城, 何暇修理也? 且作罪入居者, 本以奸詐之徒, 於境連上國之地, 互相盜竊, 此無益而有弊。 若欲實邊, 則不得已入送, 勒令入居, 此祖宗朝所爲之事。 今者城雖修築, 又不能守之則何益? 欲守新城, 棄其舊城, 而新城又不能守之, 非國家欲作巨鎭之意也。" 上曰: "勒令入居, 是不得已之事, 然作罪入居, 果如所啓。 當議于大臣。" 硡曰: "安州, 關防重地, 若有事之時, 則自朔、義州入來之賊, 皆經安州而入來, 故自古以謂重處也云。 臣見其奴婢全無, 而疲弊尤甚。 前觀察使, 欲以安興驛奴婢與之, 報于刑曹, 刑曹不知其意, 以爲驛奴婢, 支應使客往來也, 乃防啓。 此刑曹誤爲之事也。 非徒大小使客, 至如三天使出來, 其支應, 安州皆爲, 而驛奴婢則不與焉。 安州, 不得已給其奴婢可也。 且海南謫居人可可呂,
                【野人得罪, 謫居海南。】
              臣下去時, 欲以爲嚮導而率去, 今又還送于其家也。 當初率去之時, 單衣則已爲啓給也, 今則日寒, 而又勞苦往來, 請給襦衣何如? 有言其家有老母, 甚艱困, 令本道觀察使題給食物何如?" 上曰: "果如所啓。 且征討之事, 則當卿未歸之時, 會大臣而議之也。" 傳曰: "征討之事, 則當初欲以今年九月爲之, 而九月已過。 若冬節, 則人物凍傷可畏, 來年四月可也。 其招政府全數, 備邊司全數, 兵曹堂上會議。 義州入送作罪入居人等, 盜竊於境連上國之地。 勒令入居便否? 且觀察使以四月爲可, 然此草長之時, 而又其正農時也。 甚爲有弊, 以來年九月定議, 而俟彼人弛其防備之態, 然後擧事何如? 擧事時, 以觀察使爲都元帥, 而更送他觀察使, 則事若不專, 此觀察使, 則在此而措置何如? 若不然, 則此觀察使遞任之後, 擧事何如? 亦幷問之。"
地名: 海南 (全羅道, 縣（監）)
年: 1531.0

○李任, 承命入來回啓曰: "洪遇龍所謀據奸侍婢之名, 臣非不知, 然其事狀昭然, 窮鞫則其名, 自然顯著也。" 傳曰: "所啓當矣。 予非欲必知其名而問之也。 侍婢非一人, 欲盡推之, 則事似紛亂。 問之者, 欲易推也, 非强問也。"
                【洪遇龍招曰: "臣去庚寅年九月, 始得傷寒證, 或臥或起。 十月二十九日, 貴人自山陵還來時, 歷入錦原君家留歇, 臣力疾問安。 貴人適氣條不平, 再進問安而退。 十一月初六日, 貴人入闕時, 更進問安。 其時陪侍內官等詳知矣。 且王子君家格嚴隔, 內人出來時, 則尤爲謹嚴。 貴人自山陵初來, 上下遑遑, 哭泣憂恤之際, 臣雖無狀, 遽生淫慾, 白晝稠人, 屢欲奸宮禁侍婢耶? 臣素多疾病, 本不近色, 通奸設計, 尤爲無理。 前日憲府緘問, 有婢名昭昭難掩之辭。 臣疑慮族親嫌遠之人, 以黯黮難明之事, 構成虛說, 傳播于人, 謀陷重罪也。 臣曖昧情由及昏暮不出外事, 侍婢(夫)
                    〔力〕
                  拒驚呼時, 聞聲之人及其時陪侍內官, 與錦原君家婢僕等憑問, 則可明。" 云。 以不承服刑問, 遇龍不受杖服曰: "貴人還自山陵, 留在錦原家, 臣托以問安, 親近出入。 見一宮禁侍婢, 謀欲據奸。 今當國恤卒哭內, 恣生淫慾, 褻瀆悖戾, 大無臣子之意。" 遂徒配于忠淸道
                  洪州
                  世川驛。 臺官以輕照論啓, 更加考訊, 遇龍供曰: "貴人還自山陵, 歷入錦原君家時, 托以問安, 出入其家。 至初昏, 獨坐外廊, 宮禁侍婢雪伊, 自內出來, 遽生慾心, 謀欲據奸, 執其肩背侵之, 而其婢力拒驚呼, 聲聞于外。 大無臣子之義。" 云。 減死杖流于全羅道
                  海南縣。】
地名: 海南 (全羅道, 縣（監）)
年: 1539.0

○乙酉/御朝講。 侍讀官尹元衡臨文曰: "先王閭比什伍之制, 乃禁戢盜賊之意也。 盜賊興起然後, 雖善於備禦, 亦末也。 及其未形, 而先治其本爲當。 大抵爲盜賊者, 其心豈盡兇暴哉? 在上之人, 撫養不得其道, 使飢寒切身, 則其爲盜賊, 亦出於不得已也。 孟子曰: ‘仰不足以事父母, 俯不足以育妻子, 樂歲終身苦, 凶年不免於死亡。’ 苟如是, 則老弱塡于溝壑, 壯者散而之四方, 欲民之不爲盜賊難矣。 字牧之任, 專委守令, 而今之爲守令者, 率皆掊克之人, 惟以割剝爲事, 故一經華使之行, 民力已竭。 加以旱勢至此, 兩麥盡枯, 已非豐登之候。 蘇復之策, 所宜預講。" 上曰: "盜賊之興, 迫於飢寒而然也。 撫養得道, 使民不至於飢寒, 乃弭盜賊之本也。 字牧之責, 在於守令, 所當各別下諭, 而視爲尋常, 不務奉行, 固無益也。 然亦不可以此而不爲也。" 元衡曰: "方今民弊不一, 難以枚擧。 竊聞內需司, 自辛酉年, 分給私債于外方, 丙子年, 以有民弊革罷矣。 今則雖不分給, 而追計辛酉丙子之間未收邊利,
                【私債之滋殖者。】
              盡徵於民。 若子母相計, 則十碩之債, 至於十年, 已爲千碩。 年歲已久, 其受債者, 或有逃避, 或有死亡, 故徵督於一族、隣里。 窮民勞苦耕穫, 謹備公債之償, 內需司書題, 年年責出甚苛, 其弊豈偶然哉? 內需司私債, 若不得已徵之, 則只收本數, 而勿計邊利何如? 書題憑藉, 作弊之事, 自上亦當知之。" 上曰: "內需司私債, 令各邑收積于官倉已久, 似無書題泛濫之弊矣。" 元衡曰: "雖使各邑收入, 盡計邊利而徵於族隣, 則其弊大矣。 民弊之大, 又莫甚於其人。
                【各邑以鄕吏, 輪次立役于司宰監者, 謂之其人。】
              國家用度, 皆有會計, 而獨繕工監之炭, 司宰監之燒木, 不爲會計, 只記所納之數, 而不記所用之數。 以炭言之, 一年所納, 多至一萬三千餘碩, 而九千餘碩, 無去處云。 浮費之廣, 因此可知。 當初其人分定時, 如平安道
              渭原ㆍ碧潼、全羅道
              康津ㆍ海南等處, 極遠而亦皆分定, 民弊不貲。 雖不分定遠邑, 而其數止於一萬碩, 國用豈不有裕乎?" 上曰: "書題下去事, 嘗因忠淸道觀察使
                【尹漑。】
              啓本
                【啓本曰: "公州居內需司奴卜代, 與書題輩同議, 本司私(年)
                    〔債〕
                  邊利, 濫徵於民, 民間騷擾。 他書題下送, 則擇定差使員, 同考文券明正施行" 云。】
              而下送矣。 炭與燒木之弊, 有司察之可也。" 正言崔希孟曰: "元衡所啓至當。 非特炭與燒木也, 他各司所納之物, 莫不皆然。 凡不關於國用, 而貽弊於民者, 一切蠲減爲當。 內需司私債, 罷去已久, 而累年邊利, 復收於民, 民怨豈淺哉? 賢守令爲邑, 若庫有餘粟, 則民間逋欠, 皆滅薄籍, 以除民弊。 況國家雖無此邊利, 不足爲輕重, 今若一一收之, 非但取怨於民, 國體亦有虧損。 竝行蠲減, 則民受一分之惠矣。" 上曰: "督納邊利, 其弊果大。 此則決不可爲也。"
地名: 海南 (全羅道, 縣（監）)
年: 1551.0

○下全羅監司鄭彦慤書狀, 
                【其狀曰: "海南縣竄逐罪人梁允溫, 以罪重人, 不自畏懼, 偃然坐于官舍至爲過甚。 允溫以逆賊同謀之人, 網漏之言, 曾已聞知。 近考道內守令等受由置簿冊, 則允溫名下, 乙巳年二月二十九日, 古阜地亡妻歸葬, 又於乙巳七月二十三日, 京畿地亡妻歸葬受由。 已葬之妻, 欺冒道主, 再度受由, 無緣上京, 至爲綢繆。 臣巡到求禮縣, 其時隨陪律生朱萬亨、急將奴億連、典吏金積等推問, 則朱當亨招內: ‘前縣監梁允溫, 乙巳年亡妻歸葬受由, 八月初二日, 本縣起發, 同月十二日入京。 十三日尹任家入內, 終日言話, 十九日, 又到尹任家, 竟日相話, 夜深乃還。 二十一日, 尹任家歸, 到午後還來本家, 卽時下來。 一時輜重棄置, 隨後下來, 發京日乘昏到宿良才驛。 急急馳來, 二十九日南原地, 忠順衛尹伯衡茅亭止宿, 三十日還官。 及聞京中之事, 心不在此, 而黃芚寺上歸, 留二日下京。 其後或川邊或野次, 常常早去暮還’ 云。 億連招辭同。 金積招內: ‘縣監其時上京, 留連還官卽時, 衙內下人等, 潛相涕泣, 見人則抆淚而止’ 云。 尹任家歸到, 夜深乃還, 必有謀逆。 八月二十二日, 尹任謀逆事覺, 其前一日, 允溫歸到任家, 獨身推出, 夜宿良才驛, 奔忙馳還。 尹任八月二十八日賜死, 九月十二日, 依律凌遲, 妻子緣坐, 允溫則八月三十日, 到衙。 其時尹任及其壻尹興禮, 時未被誅, 而心不在此, 山野橫行, 至於奴僕亦抆淚揮涕, 則與尹任同心謀逆, 被誅疑慮, 逃避設計, 明白無疑。 如此大逆之賊, 至今共戴天日, 臣民所共憤云云。"】
              于政院曰: "罪人梁允溫拿來推鞫。"
地名: 海南 (全羅道, 縣（監）)
年: 1554.0

○以全羅道御史單子, 下于政院曰: "以此單子, 下憲府。" 仍傳曰: "綾城縣, 以往年還上不納, 有被囚者云。 如此飢荒之歲, 不可徵之, 又當農月, 尤不可囚繫也。 非徒此邑爲然, 他邑亦皆如此, 使不得爲如此事, 下書諭之。 海南官各司奴婢等, 以前年未收身貢, 移督於今年甚嚴, 故陳訴。 示凶年, 勢不得準備, 斟酌分揀事, 言于戶曹。 各官酒庫, 已令革罷, 而今各官, 尙有酒云。 政院知之。 各驛殘弊, 故凡差使員、權管、鎭撫等, 使不得濫騎事, 亦已傳敎, 而今者如前濫騎云, 其不奉行之意可知矣。 申明嚴禁, 亦可也。 但聞全羅道農事之凶荒, 至爲慘惻矣。"
地名: 海南 (全羅道, 縣（監）)
年: 1555.0

○丁未/憲府啓曰: "臣等見備邊司措置濟州之事, 可謂詳盡而無遺策矣。 然人之所見不同, 亦不得不達矣。 夫軍之所恃以戰勝攻取者, 全在於糧食之足。 古之用兵者, 必先備糧, 其勢不可不如是耳。 今者濟州連年失農, 倉庫虛竭, 況經大變, 無以爲計, 則全羅之倉米, 不可不輸也。 今以甲寅年奴婢身貢, 換米以充給, 當此凶荒, 勢難督納, 假曰盡納, 必經旬月, 非所以應倉卒之變也。 有名無實, 莫過於此。 議者以爲: ‘全羅沿海倉庫所儲之米五六千石, 劃令輸轉于海南, 濟州牧使入去時, 使卽輸去。 如有落後者, 亦令督送, 而以貢布所換之米, 充給出穀之邑, 則於彼於此, 兩無妨礙。 況以勢論之, 則連陸之邑, 督納換布之米甚易, 而不似濟州之遠隔滄波, 難於督納也。 且一應受祿之軍, 在外方者, 不能趁時受祿, 例賣於京中買祿之人, 故國雖給祿, 而軍士所得, 不過尺布而已。 今者計其外方軍士所受米之數, 除全羅道田稅上納之數, 納于海南, 送于濟州, 而軍士則從市直從自願, 或以外方木綿, 或以京中木綿充給, 則其於公私, 兩爲便益。’ 大抵州郡之米, 皆雜以糠粃沙土, 一石之中, 可食無幾。 以此充數而給之, 欲軍士之飽食無飢, 豈不難哉? 今世之事, 有名無實, 萬事皆然, 而米石尤甚, 州倉所謂可食者, 皆非可食者也。 方當戰酣之際, 何暇舂正? 況縮元數, 亦難舂正? 持無實之米, 禦方張之寇, 縱望士卒之盡力, 其可得乎? 方今禦寇之策, 足糧爲上。 且濟州有變, 則加里浦僉使救援事, 備邊司已議定矣。 然寇之强弱, 亦難遙度。 僉使入歸之後, 勢難獨救, 則不可不又有繼之者矣, 而若稟于朝廷而爲之, 則必經旬日, 事必稽緩。 直待濟州及加里浦之報, 次次入去事, 亦不可不預爲之計, 詳悉處置也。 且濟州燔柴, 則日晴之時, 可見於黃魚川等處云, 近來烽燧之事, 全廢不擧。 今若復踵前習, 則雖燔其柴, 萬無可援之理。 別定水使軍官, 逐日看望事, 不可不別爲措置也。 況且近來, 濟州牧使, 專不擇人, 付之於貪黷之手, 極其侵虐, 故其民怨之曰: ‘寧死於倭奴’ 云。 以此見之, 民生之困苦, 可知矣。 至於大靜等縣, 見存民不過五六十餘戶云。 今不十分救活, 以回其樂生之心, 瓦解分崩, 何待賊人之來侵乎? 若使新牧使赴任之後, 條陳其弊, 朝廷另爲蘇復之策, 則濟州可以無患矣。 大抵濟州, 邈在滄溟之外, 風帆往來, 尙爲一日之程, 則脫有緩急, 何能馳報於朝廷乎? 況倭奴之來, 必待風順, 則戒嚴之時, 正在春夏之交。 今月將半, 而二月甚近。 二月望後, 便爲風順, 凡爲措置, 必須不計晝夜, 然後可以及矣。 古人曰: ‘居安思危, 有備無患。’ 豈不然哉? 請以此意, 議于大臣而處之。" 答曰: "濟州措置事, 當於新牧使金秀文未發之前, 遣史官, 收議于三公及兩府院君處。"

○領議政沈連源、左議政尙震、右議政尹漑議: "全羅道甲寅年奴婢身貢作米者, 初爲救荒設也。 其受敎行移已久, 雖未盡納, 想必收納已多。 其已納之數, 與各官倉儲米豆, 厥數甚多, 若以全羅田稅, 準其數納于海南, 送于濟州, 則京中經費, 必不足, 恐難施行。 倭寇萃于濟州, 兵力不能獨當, 則加里浦僉使, 當先赴援, 此亦勢難獨救, 則亦當有繼援。沿海守令及兵ㆍ水使、虞候, 有弓力勇敢者, 擇差預定, 繼援將直待通報, 領兵入援事, 令備邊司, 節目磨鍊知會爲當。 黃魚川伏兵處, 瞭望燔柴事, 令邊將, 另加措置亦當。" 傳曰: "臺諫所啓軍糧措置事, 依議得爲之。"

○傳于沈連源等曰: "達梁之陷, 由於元績。 績初以孤軍, 入於小堡, 已爲失策, 及其被圍之後, 遽爲乞降, 終致陷沒。 其身則已死矣, 其罪亦有可治者。 且金贇、李德堅事, 臺諫之論當矣。 大臣前日雖已定其議, 而更議以啓。" 連源等議曰: "元績以主將, 先自乞降, 全城陷沒。 以此人心搖動, 罪之首也。 其身雖死, 陣書以爲: ‘降賊者, 沒其家’ 云。 元績之心, 固欲爲偸生之計, 而降賊者也。 請依其律, 削奪官爵, 籍沒家産。 李德堅則欲緩敵勢而囚之矣, 以軍律定罪之意, 前日已啓之矣。 今依軍法, 遣宣傳官, 斬首以徇。 且金贇, 敗軍之將也, 崔潾, 棄城之倅也。 皆不可仍在其職。 請削奪官爵, 降屬軍卒, 使之立功自效。 且有罪者懲, 有功者賞, 然後人心激勵。 全羅左道水使崔終浩, 全船捕倭, 海南官奴李永孫, 斬倭一級。 請竝論賞。" 答曰: "今者倭寇大熾, 邊情洶洶, 必賞罰分明, 然後可也。 皆如啓。"
地名: 海南 (全羅道, 縣（監）)
年: 1573.0

○己未/領經筵領議政李鐸、同知事柳希春、特進官成世章、李俊民, 承旨李增、司諫申點、直提學李珥、正言金宇顒入侍,講至《書》
              《仲虺》之誥。 希春曰: "此德日新,至自用則小一段, 最切於帝王之學。 自《尙書》開卷以來, 深切於人君之警策者, 無如此段。 蓋此一段, 四書之義畢備矣。 德日新, 萬邦惟懷者, 卽《大學》明明德, 而平天下也。 建中于民者, 卽《中庸》致中和, 而位天地育萬物。 以禮制心者, 卽《論語》之修己以敬也。 以義制事者, 卽《孟子》之事事集義。 至於自得師者王, 謂人莫己若者亡, 好問則裕, 自用則小者, 尤爲人主切己之良藥。" 李珥曰: "此段言躬行, 而不說致知, 然擇禮義之正, 致知亦在其中。" 希春曰: "此段隆師好問, 蓋師友切磋, 卽致知之事也。" 又曰: "此云建中, 非如世俗所云, 含糊不明, 如漢
              元帝之優游, 唐
              代宗之姑息也。 如下文殖有禮, 覆昏暴, 好善惡惡, 明白正大, 乃所謂建中也。" 又曰: "上又不邇聲色, 不殖貨利, 改過不吝者, 皆明德之事。 德懋懋官, 功懋懋賞, 用人惟己, 克寬克仁, 彰信兆民者, 新民之事也。 此卽明德日新之實也。 此一段之宜留神省念。"講說旣畢, 臺諫進而言事。 李珥曰: "自上無大有爲之志, 大臣亦多疑慮。 雖有所懷, 而不敢建白, 至如正供都監, 設之旣輕, 罷之亦遽。 今不須別立都監, 令大臣一員, 率通曉政事一員, 凡列邑所無之産, 古有而今徵者, 視所産處, 推移變通, 可減者減之, 可移者移之。" 又曰: "賢者則登用, 不肖則黜退, 治道成矣。" 臺諫啓曰: "尹士晦父妾通奸事, 其奴婢等, 抵死受刑隱諱。 蓋士晦以獨子, 性甚凶毒, 萬一得出, 則必殺其奴婢, 奴婢豈敢直言乎? 李仲虎心疾之對, 亦甚未穩。 蓋士晦非心疾者也。 假使父妾事無迹, 父子間悖逆之罪, 必治無赦之罪也。" 李珥曰: "尹士晦悖逆太惡, 今以奴婢受刑隱諱, 萬一放之, 則凶毒之甚者, 覆出爲惡, 是放虎縱暴也。" 言甚明快。 刑房承旨李增曰: "臣往參三省, 交坐士晦之罪, 非端緖不現, 其背天而竊婢以逃, 聞父久以死罪繫詔獄, 竟不來見, 則士晦及奴婢招內已見。 昨日, 委官再請奴婢加刑, 臺官持平趙廷機以爲: ‘此非臺啓本意, 拂衣起而不參。 啓請勿刑訊奴婢, 直刑士晦, 臣意亦以爲然。" 上遲疑。 希春趨進曰: "士晦磨劍欲弑父, 與蒸父妾, 罪之大小輕重相懸, 而舍重大, 而訊輕小, 何必問無迹之事干乎?" 上曰: "此理有之。 以大惡, 當推鞫也。" 上又答臺諫: "士晦磨劍擬父, 怒父而殺父之馬, 奪母産而給月料。" 上曰: "士晦死有餘罪。" 戶判成世章陳田稅移倉期限似太速。 上曰: "凡改弊之事, 又生一弊, 誠未易爲。" 希春曰: "更改之事, 固有又生一弊者然。 亦有所當改者, 漕軍之弊極矣。 蓋自忠淸監司尹鉉及臣還自海南, 皆陳其弊, 而未得救之之策。 諫院請: 以出入臺諫、侍從名臣, 差遣海運判官, 黃暹、權微、黃允中等相繼治事, 暹、徵速遞而來。 允中久於其職, 建白除加, 設漕船, 使漕軍得遞休一年。 又使各軍不得濫載貢物, 衆事修擧, 故今年只有一船致敗。 此用人之驗也。 又扶安土豪造船不牢事, 臣聞之於黃暹爲憲府時啓禁。 所謂百聞不如一見者此也。 若當改之事, 善改則何妨?"
地名: 海南 (全羅道, 縣（監）)
年: 1592.0

○以金應南爲副提學, 成渾爲右參贊, 加慶尙右監司金誠一資爲嘉善, 追贈大護軍鄭運爲北兵使。
                【誠一少遊退溪
                  李滉之門。 滉臨終, 薦之于朝, 及立朝, 以峭直稱。 嘗奉使倭國, 接遇少不如儀, 輒爭之, 倭人不能屈。 復書辭不恭, 誠一却之曰: "不改, 死不敢齎還。" 倭人服其義, 竟改其言, 還朝長玉堂。 上箚論時弊, 言觸宮闈王子事, 辭甚切直。 上外示優容, 而內不悅, 左遷爲承旨。 會典獄囚逃脫, 上以誠一兼提調, 而不能檢飭, 罷之。 未幾又以誠一可合突擊, 以爲慶尙右兵使, 纔到營, 賊犯慶尙。 上謂:" 誠一賦性偏愎, 用心强戾。 還自日本, 力言倭奴不叛〉, 使邊備踈虞, 致此賊變, 遣金吾郞拿來。" 未至赦爲本道招諭使, 又以爲臨司。 誠一慷慨赴事, 不避艱險, 死生以之。 嘗猝遇賊, 將士以爲衆寡不敵, 請避之。 誠一下馬據胡床, 彎弓以待之。 賊疑有伏, 不敢近, 乃引去。 南中士民, 賴誠一招撫曉諭, 得以安集, 不至於潰散, 收拾嶺南人心, 誠一功居多。 是時, 節度、巡察諸將官, 皆廢衣冠, 混於衆。 誠一日豈可變我國轅門儀容乎? 軍官亦皆穿紅衣揷羽, 其夷險一節, 於此亦可驗矣。 至是, 上以誠一多有功勞, 命陞資。 但其爲人剛褊, 無容蓋之量, 故當東西分黨之時, 務爲摶擊, 不能鎭定調劑, 以靜朝著。 人以此少之。】
               備邊司啓曰: "全羅監司權慄狀啓: ‘鄭運則已爲褒贈矣。 海南縣監邊應井, 力戰而死。’ 云。 依例追贈, 何如?" 上從之。